Nye bomstasjoner i Nedre Glomma: - Vi forventer mange flere busspassasjerer
Østfold kollektivtrafikk er klare for passasjervekst i Sarpsborg og Fredrikstad når bomstasjonene åpner 20. mars. Den nye bompengeinnkrevingen rundt Sarpsborg og Fredrikstad skal finansiere flere store samferdselsprosjekter i regionen, som blant annet skal bidra til bedre framkommelighet for bussene. – Vi forventer at det blir flere busspassasjerer når bomstasjonene åpner, og har plass til langt flere passasjerer enn i dag. Det sier trafikksjef Herman Ravneng i Nobina, som er det største kollektivtrafikkselskapet i Norden. Ravneng og resten av gjengen som drifter busstilbudet, forsikrer om at de er klare til å takle økt pågang, selv etter en lang periode med redusert tilbud etter bussbrannen i Sarpsborg. Vi har snakket med bussreisende i Sarpsborg om hva de liker med å ta buss - les deres meninger lenger ned i saken.  Overvåker tilbudet Trafikksjef Herman Ravneng gir et innblikk i hvordan de legger til rette for sømløse kollektivreiser og forteller hvorfor –og hvordan – de jobber for å levere et godt busstilbud, selv når gradestokken viser minus 25. Ravneng ser tilbake på en vinter hvor de nye bussene har fungert veldig bra. Nobinas busser er enten elektriske eller kjøres på biogass. – Når gradestokken er nede på 25 kuldegrader, slik vi opplevde i vinter, må el-bussene lades oftere. På driftssentralen har vi full oversikt over alle bussene våre til enhver tid, så i slike perioder jobber vi ekstra tett med sjåførene for å overvåke og holde kontroll på strømforbruket. På den måten sikrer vi at bussene byttes ut før de går tomme for strøm, forteller Ravneng. Sammen med de andre trafikklederne, følger Ravneng og Norvik tett med på store skjermer med detaljerte kart som viser bussene i sanntid. Nobina har over 300 sjåfører på jobb i Nedre Glomma og kjører over 1400 turer på en hverdag. – På driftssentralen sitter vi og følger med på bussene hele dagen. Når det oppstår problemer finner vi bussen i systemet og sender ut vognsjekkere fra verkstedet som hjelper busser og sjåfører som trenger hjelp i felt, forteller trafikkleder Kristian Norvik. Døgnbemannet Den første av totalt 9 ansatte ved driftssentralen er på plass klokken 04.30 og avløser nattevakten. Sentralen er døgnbemannet, og medarbeiderne har også bakgrunn som bussjåfører og er godt kjente i området. Og det er ikke helt tilfeldig. – Når vi er inne i en sykdomsperiode og har mangel på sjåfører, hiver vi oss rundt og kjører ruter der det trengs. Jeg liker å ha ja-mennesker rundt meg, og noen ganger må vi trå til ekstra for å holde hjulene i gang. Det betyr mye jobb i perioder. Grunnpremissene for å jobbe her er at vi jobber skift, er lokalkjente og hiver oss rundt når det er nødvendig, sier Ravneng. Viktig del av bybildet Da Nobina vant kontrakten og overtok busstilbudet i Nedre Glomma fra Vy buss, var omstillingen stor for alle involverte. – De fleste som velger dette yrket trives med mennesker, og mange av våre sjåfører sier at de koser seg på jobb fordi de gjør folk en tjeneste. Vi har en viktig samfunnsrolle og er en del av bybildet og lokaltrafikken. Vi knytter de nærliggende byene tettere sammen. Det ligger en stolthet i å bidra til at folk kommer seg til jobb, skole og alle andre steder de skal, sier Norvik. På bussterminalen i Sarpsborg: – Derfor liker vi å ta buss  Alva Hansen (18) og Mariell Hammerstad (18) går på Kalnes VGS og reiser rundt 40 minutter med buss hver vei til og fra skolen. De bruker også buss til og fra trening og jobb. Begge synes at kommunen har et fint busstilbud og opplever at bussen går relativt ofte. – Det er sjelden jeg står lenge og venter på bussen. Jeg synes den kommer ofte, så det er ikke alltid jeg planlegger hvilken jeg skal ta. Det er både varmt og sosialt på bussen. Jeg møter ofte igjen folk fra ungdomsskolen, sier Mariell. – Det bidrar til sosialt fellesskap. Vi kjører av og til med venner, men jeg liker å ta buss. Å ta buss og komme seg dit man skal på egen hånd gir både frihet og selvstendighet, sier Alva.  – Det er fint at vi har bussene - man kommer seg raskere fram til og fra jobb. – Jeg jobber med renhold av gatene i Sarpsborg, Fredrikstad og Moss og bruker busstilbudet mye i hverdagen, sier Morten Borgen (37). – Jeg tar mye buss mellom Sarpsborg og Fredrikstad, og liker at jeg kan lade telefonen min på bussen. Billettprisen er hyggelig, det er også mye rimeligere å ta buss fremfor å kjøre bil på grunn av bompenger, sier Isabella Novoa (19). 
Østfold kollektivtrafikk er forberedt på å håndtere en økning i passasjerer når den nye bomringen rundt Sarpsborg og Fredrikstad åpner 20. mars. Bompengeinnkrevingen vil finansiere flere store veiprosjekter som skal bidra til bedre framkommelighet for buss, bil, syklister og gående. Bussbrannen i Sarpsborg 22. januar førte til at totalt 84 gassbusser måtte parkeres. Trafikksjef i Nobina, Herman Ravneng, forsikrer likevel at de er klare til å takle økt pågang etter en lang periode med redusert tilbud våren 2024. Bypakke Nedre Glomma og Østfold kollektivtrafikk har valgt å forlenge perioden med prisrabatter fram til og med 14. april. Bussene drives enten elektrisk eller på biogass. Trafikkledere ved driftssentralen overvåker strømforbruket og sikrer at bussene lades før batteriet går tomt. Lokale bussbrukere roser kollektivtrafikken og mener busstilbudet er effektivt, sosialt og økonomisk lønnsomt. Østfold kollektivtrafikk har registrert en betydelig passasjervekst i Nedre Glomma i 2023.